b'\n_START_ARTICLE_\nHugo Capet, kralj Francuske\n_START_PARAGRAPH_\nHugo Capet (franc.: Hugues Capet) (Pariz, 938. \xe2\x80\x93 Pariz, 24. listopada 996.) bio je francuski kralj 21. svibnja 987. \xe2\x80\x93 24. listopada 996., utemeljitelj francuske kraljevske dinastije Capet (prezime Capet od \xc4\x8dega potje\xc4\x8de ime dinastije u stvarnosti je nadimak koji ozna\xc4\x8dava no\xc5\xa1enje pla\xc5\xa1ta).\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 938. u Parizu, u utjecajnoj obitelji \xc4\x8dija su dva \xc4\x8dlana ve\xc4\x87 bili francuski kraljevi u 9. i 10. stolje\xc4\x87u. Roditelji su mu bili Hugo Veliki, tada najmo\xc4\x87niji \xc4\x8dovjek u kraljevstvu, i Hedviga od Saske, k\xc4\x87i njema\xc4\x8dkog kralja Henrika I. i sestra supruge francuskog kralja Luja IV. Naslijediv\xc5\xa1i posjede svog oca, jo\xc5\xa1 je za vladavine karolin\xc5\xa1kih kraljeva Lotara i Luja V. imao izniman utjecaj u kraljevstvu._NEWLINE_Hugo Capet je bio posljednji od takozvanih robertijanskih kraljeva koji su prvo samo prekinuli, a potom likvidirali karolin\xc5\xa1ku dinastiju. Ime ove uzurpatorske dinastije dolazi od kralja pobunjenika Roberta I. koji je bio djed Huga Capeta._NEWLINE_Njegov otac Hugo Veliki je dobio u ime mira s kraljem Lotarom Burgundiju i Akvitaniju \xc5\xa1to ga je u\xc4\x8dinilo daleko najmo\xc4\x87nijom osobom u Francuskoj._NEWLINE_Taj polo\xc5\xbeaj drugog do kralja ovoj mo\xc4\x87noj dinastiji nije bio dovoljan. Prvo je 986. ubijen kralj Lotar, potom je otrovan sljede\xc4\x87u godinu kralj Luj V. Nakon tih ubojstava Hugo se dao uz pomo\xc4\x87 Adalberta, nadbiskupa Reimsa, proglasiti kraljem bez obzira na potpuno normalne i legalne zahtjeve Lotarovog brata Karla. Plemi\xc4\x87ka skup\xc5\xa1tina ga je 987. izabrala za kralja Francuske. Okrunjen je 3. srpnja 987., utemeljiv\xc5\xa1i tako dinastiju koja \xc4\x87e vladati Francuskom sve do kraja monarhije. Cijena podr\xc5\xa1ke plemi\xc4\x87a za ovu krunidbu je bila njihova potpuna neovisnost u svemu osim tituli._NEWLINE_Hugo Capet je imao manje posjede u blizini Chartresa i Anjoua. Izme\xc4\x91u Pariza i Orl\xc3\xa9ansa njegovi su posjedi iznosili oko 1,000 km\xc2\xb2. Izvan ovih posjeda nije imao nikakvog autoriteta, i ako bi putovao dalje, riskirao je otmicu, ili \xc4\x8dak ubojstvo. Izvan podru\xc4\x8dja njegove vlasti bilo je toliko zakona koliko i posjeda, 150 valuta, i najmanje 12 razli\xc4\x8ditih jezika. Ujediniti sve ovo u povezanu zajednicu bila je te\xc5\xa1ka zada\xc4\x87a te se javljao trajni sukob izme\xc4\x91u francuskih kraljeva i feudalnih gospodara. Hugova je vladavina obilje\xc5\xbeena brojnim sukobima s vazalima uz granice Seine i Loire._NEWLINE_Kraljevski polo\xc5\xbeaj ovog uzurpatora je bio daleko od sigurnog do trenutka kada su se nalazili u \xc5\xbeivotu stric i djeca posljednjeg legalnog kralja tako da se tada krenulo na njihovu likvidaciju. Lotarov brat Karlo je zatvoren i pogubljen \xc4\x8detiri godine nakon krunidbe Huga. Od petoro njegove mu\xc5\xa1ke djece \xc4\x8detvoro su umrli u nerazja\xc5\xa1njenim okolnostima, dok posljednje pre\xc5\xbeivjelo dijete je bilo osu\xc4\x91eno na \xc5\xbeivot pod uvjetom da nema svoje djece._NEWLINE_Zbog tih vi\xc5\xa1ekratno ponovljenih zlo\xc4\x8dina kraljoubojstva niti jedan budu\xc4\x87i kralj iz njegove vlastite ili bilo koje druge francuske dinastije se nije zvao njegovim imenom.'